ไฟแนนซ์ทูเดย์
ลือกันให้แซดคลองประปา หลังมติคณะรัฐมนตรี (ครม.) เห็นชอบให้ เอกนิติ
5 มิ.ย. 2558

โดย...ภูคา
...ลือกันให้แซดคลองประปา หลังมติคณะรัฐมนตรี (ครม.) เห็นชอบให้ เอกนิติ นิติทัณฑ์ประภาศ ขยับจาก รองผู้อำนวยการสำนักงานเศรษฐกิจการคลัง เป็นที่ปรึกษาด้านเศรษฐกิจระหว่างประเทศ สำนักงานเศรษฐกิจการคลัง (สศค.) ซึ่งเป็นระดับ 10 ทำให้กระจิบกระจอกข่าวที่รอฟังคำสั่งแต่งตั้งผู้อำนวยการสำนักงานบริหารหนี้สาธารณะ (สบน.) ที่ท่านสมหมาย ภาษี รมว.คลัง ยังไม่สั่งเคาะว่าจะเสนอชื่อใครเสียทีนั้น อาจเป็นเพราะต้องการรอให้คนมีความสามารถ และถือเป็นข้าราชการหนุ่ม ที่ตั้งใจทำงานอย่าง เอกนิติ เข้ามารับหน้าที่นี้หรือไม่ 
...กับอีกสูตรหนึ่งคือ การโยกใหญ่ฝ่ายวิชาการ ด้วยการปรับให้ กฤษฎา จีนะวิจารณะ ผู้อำนวยการ สศค. ไปหาประสบการณ์ในตำแหน่งผู้อำนวยการ สบน. แล้วดัน เอกนิติ นั่งผู้อำนวยการ สศค.แทน ไม่ว่าจะสลับเปลี่ยนหมุนเวียนตำแห่งครั้งนี้จะเกิดขึ้นจริงหรือไม่ แต่ทั้ง กฤษฎา และ เอกนิติ คือข้าราชการน้ำดีของกระทรวงการคลัง ที่มีอนาคตระดับปลัดกระทรวงรออยู่ 
...หลังถูกทาบทามให้เข้ามาเป็นคณะกรรมการสำนักงานสลากฯ เพื่อจับงานพีอาร์สำนักงานสลากฯ ยุคใหม่ให้ใกล้ชิดประชาชน และทำความเข้าใจกับสื่อ ล่าสุด ธนวรรธน์ พลวิชัย ในฐานะโฆษกคณะกรรมการสลากกินแบ่งรัฐบาล โด่งดังสมใจ เพราะได้ออกทั้งรายการวิทยุ โทรทัศน์ แทบทุกช่องเกี่ยวกับเรื่องดีเดย์ขายสลาก 80 บาททั้งแผ่นดิน 
...ล่าสุดหลังแถลงข่าวดัชนีผู้บริโภคของศูนย์พยากรณ์เศรษฐกิจ มหาวิทยาลัยหอการค้าไทย “ธนวรรธน์” ถอดสูท พับแขนเสื้อเชิ้ต สวมหมวกกันแดด คล้ายซูเปอร์แมนแปลงร่างนำกองทัพสื่อ บึ่งขบวนรถออกตรวจแผงค้าสลาก
...แหมเล่นแจ้งหมายโจ๋งครึ่มแบบนี้ แม่ค้าหน้าไหนจะขายเกินราคา รออีกสักสี่ซ้าห้าเดือนสิ ดูสิว่าจะยังกดราคา 80 บาทได้อยู่หรือไม่ ถ้าทำได้ ธนวรรธน์ ได้รับรางวัลแน่ 
...เก็บตกงานที่ พล.อ.ประยุทธ์ จันทร์โอชา นายกรัฐมนตรี มาประชุมปลัดทุกกระทรวงที่กระทรวงการคลัง ประชุมเสร็จ ผู้บริหารสังกัดคลัง ทยอยเดินทางกลับกันเป็นสาย บางรายต้องกระโดดขึ้นแท็กซี่เพราะที่จอดรถหายาก แต่สำหรับ อังคณา ปิลันธน์โอวาท ไชยมนัส กรรมการผู้จัดการธนาคารอาคารสงเคราะห์ กลับไม่รีบร้อน ยืนส่งท่านนายกฯ ขึ้นรถกลับ สมเป็นผู้บริหารหญิงแถวหน้าของกระทรวงการคลังจริงๆ